[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 29.7.2009

KOM(2009) 422 endelig

2007/0249 (COD)

UDTALELSE FRA KOMMISSIONEN

i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til Europa-Parlamentets og Rådets forordning om nedsættelse af Gruppen af Europæiske Tilsynsmyndigheder inden for Telekommunikation

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2007/0249 (COD)

UDTALELSE FRA KOMMISSIONEN

i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslaget til Europa-Parlamentets og Rådets forordning om nedsættelse af Gruppen af Europæiske Tilsynsmyndigheder inden for Telekommunikation

1. BAGGRUND

Procedure

Kommissionen vedtog sit forslag til forordning KOM(2007) 699 – 2007/0249 (COD) den 13. november 2007 og forelagde det for Europa-Parlamentet og Rådet den 13. november 2007 med henblik på vedtagelse efter proceduren for fælles beslutningstagning i henhold til EF-traktatens artikel 251.

Det Europæiske Økonomiske og Sociale Udvalg afgav udtalelse den 29. maj 2008. Regionsudvalget afgav udtalelse den 19. juni 2008.

Den 5. november 2008 vedtog Kommissionen i overensstemmelse med EF-traktatens artikel 250 sit ændrede forslag[1], hvori mange af de ændringer, Europa-Parlamentet havde vedtaget ved førstebehandlingen den 24. september 2008, indgik helt eller delvis.

Rådet fastlagde i overensstemmelse med traktatens artikel 251 sin fælles holdning til forslaget den 16. februar 2009[2].

Kommissionen vedtog sin meddelelse om Rådets fælles holdning den 17. februar 2009[3].

Europa-Parlamentet fastlagde sin holdning ved andenbehandlingen den 6. maj 2009.

2. FORMÅLET MED KOMMISSIONENS FORSLAG

Formålet med Kommissionens forslag er at nedsætte en uafhængig ekspertgruppe, som kan yde et effektivt bidrag til at fremme gennemførelsen af det indre marked ved at bistå Kommissionen og de nationale tilsynsmyndigheder med at gennemføre EU's rammebestemmelser om elektronisk kommunikation.

3. KOMMISSIONENS BEMÆRKNINGER

3.1. Generelt

På plenarforsamlingen den 6. maj 2009 vedtog Europa-Parlamentet en række ændringer til Rådets fælles holdning, som den havde forhandlet sig frem til med Rådet. Formålet var at sikre, at forslaget blev vedtaget ved andenbehandlingen. Parlamentets ændringer vedrører navnlig følgende spørgsmål:

Med den af Parlamentet ændrede forordning indføres en to-laget struktur: Sammenslutningen af Europæiske Tilsynsmyndigheder inden for Elektronisk Kommunikation (BEREC), der består af et repræsentantskab sammensat af de 27 nationale tilsynsmyndigheder, skal have rådgivende beføjelser, men ikke status som juridisk person. Støttekontoret, der består af et forvaltningsudvalg (27 + 1 repræsentant for Kommissionen) og en administrerende direktør, skal have en understøttende rolle og være et fællesskabsorgan med status som juridisk person. BEREC skal bistå Kommissionen og de nationale tilsynsmyndigheder med ekspertrådgivning inden for deres ansvarsområder under EU's rammebestemmelser for elektronisk kommunikation. Støttekontoret skal yde BEREC faglig og administrativ bistand med udførelsen af dens opgaver og skal finansieres med et tilskud fra Fællesskabet og finansielle tilskud fra medlemsstaterne eller de nationale tilsynsmyndigheder på frivillig basis til finansiering af bestemte former for aktionsudgifter.

Kommissionen accepterer Europa-Parlamentets ændringer, da de er i tråd med det overordnede mål med forslaget og dets generelle aspekter.

3.2. Ændret forslag

I medfør EF-traktatens artikel 250, stk. 2, ændrer Kommissionen sit forslag i tråd med de ændringer, Europa-Parlamentet vedtog på sin plenarforsamling den 6. maj 2009.

[1] KOM(2008) 720 endelig.

[2] EUT C 75E af 31.3.2009, s. 67.

[3] KOM(2009) 78 endelig.